《和枢上人评诗》
宋代·陈宓

赠我古锦囊，诗卷若笋束。
吟头久不掉，邂逅适我欲。
刺眼讶龙蛇，远意追鸿鹄。
陋语固自愧，高词敢虚辱。
大雅久矣亡，三叹对遗牍。
不有靖节篇，何以悦我目。
谪仙句无敌，有口不食粟。
遂令后世儒，拳拳仰高躅。
杜陵到圣处，正始顿牵复。
挥毫动风雨，咳唾惊流俗。
其馀闹{上圭下黾}蚓，谁屑与类族。
亡国悦郑音，俚耳习胡曲。
勃兴出韩柳，一洗陋学独。
变化云在天，鲜妍锦来蜀。
骅骝就夷路，造父为之仆。
方扬秋月辉，忽散春花馥。
洪钧运不停，常窘苦见逐。
我宋得欧苏，妙语起山谷。
后山又角立，作者复陆续。
流派自天河，巨浪翻平陆。
和风扇寰宇，弦诵兴庠塾。
搏虎寝其皮，屠龙食其肉。
掷简海蜃浮，举手天浆掬。
会当三月初，论文约吾属。
引杯送残红，分坐占新绿。
笑语剧鹅雁，酬倡交金玉。
庶呈待聘珍，无以藏诸椟。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。